साउथ एसियन युनिभर्सिटीले तीन विषयको नयाँ कोर्स थप्यो 
दिल्लीस्थित साउथ एसियन युनिभर्सिटीले नयाँ शैक्षिक सत्रमा तीन वटा नयाँ विषयको पठन पाठन गराउने घोषणा गरेको छ । यही शैक्षिक सत्र २०२४–२५ बाट पढाइ हुने ती सबै नयाँ विषयका लागि भर्ना खुलाइएको विश्वविद्यालयले जनाएको छ । 
नयाँ दिल्ली — दिल्लीस्थित साउथ एसियन युनिभर्सिटीले नयाँ शैक्षिक सत्रमा तीन वटा नयाँ विषयको पठन पाठन गराउने घोषणा गरेको छ । यही शैक्षिक सत्र २०२४–२५ बाट पढाइ हुने ती सबै नयाँ विषयका लागि भर्ना खुलाइएको विश्वविद्यालयले जनाएको छ । विश्वविद्यालयका अध्यक्ष प्रा.केके अग्रवालद्वारा जारी विज्ञप्तिअनुसार कम्प्युटर साइन्सतर्फ बीटेक, एमटेक र इंटिग्रेटेड मास्टर्स अध्यायपन सुरु हुने भएको छ । अहिले इकोनोमिक्स, बायोटेक्नोलोजी, कम्प्युटर साइन्स, अन्तर्राष्ट्रिय सम्बन्ध, कानुन, गणित र समाजशास्त्र विषयमा स्नात्तक, स्नातकोत्तर, विद्यावरिधि(पीएचडी) का कक्षाहरु हुँदै आएको छ । नयाँ शैक्षिक सत्रका लागि मार्च ३१ सम्म भर्नाका लागि आवेदन दिने तिथि तोकिएको छ । दक्षिण एसियाली सहयोग संगठन(सार्क) मातहत विश्वविद्यालय सञ्चालित छ । सार्कको बैठक लामो समयदेखि नभएर उक्त संगठन निष्क्रिय अवस्थामा पुगेको छ । विश्वविद्यालय भने जेनतेन सञ्चालित छ । सार्क अन्तर्गतका ८ वटै देशको सहयोगमा दिल्लीमा रहेको उक्त विश्वविद्यालय चल्नुपर्ने हो । तर, पछिल्लो समय विश्वविद्यालयले सबै देशबाट सहयोग पाउन सकेको छैन । विश्वविद्यालयमा ५० प्रतिशत सिट भारतीय विद्यार्थीका लागि उपलब्ध छ । त्यसवाहेक सार्कका सबै सदस्य राष्ट्रका विद्यार्थीका लागि सिट निश्चित गरिएको छ । पछिल्लो समय अफगानिस्तान र पाकिस्तानबाट विद्यार्थी आउन छाडेका छन् । उक्त विश्वद्यिालयमा अहिले ६ सय विद्यार्थी अध्यनरत छन् । त्यसलाई बढाएर विद्यार्थीको संख्या ५ हजार पुर्‍याउने लक्ष्य राखिएको अध्यक्ष अग्रवालले उल्लेख गरेका छन् । उनले अहिले रहेको ५ वटा विषयगत स्कुललाई बढाएर १३ पुर्‍याउने लक्ष्य लिएर काम भइरहेको बताएका छन् । दिल्लीको मैदानगढी क्षेत्रमा भारत सरकारले बनाएको नवनिर्मित भवन संरचनामा गतवर्षबाट यो युनिवर्सिटी सञ्चालित छ । 